13 Go tlhatlhanya ka pego e e ntseng jalo ruri go a gomotsa. A bo go bonala sentle jang gore Jehofa o kgona go fenya mmaba wa rona e leng loso! Akanya fela ka nako ya fa boipelo jwa motlholagadi yono bo tla bo bo diragalela batho ba le diketekete fa baswi ka kakaretso ba tla bo ba tsosiwa! Boipelo kwa legodimong bo tla nna bogolo gape fa Jehofa a ipelela go kaela Morwawe fa a tsosa batho mo lefatsheng lotlhe. (Johane 5:28, 29) A o swetswe ke mongwe yo o mo ratang? A bo go itumedisa jang go itse gore Jehofa a ka kgona e bile o tla tsosa baswi! Re tla solegelwa molemo tota fa re sa bale fela ka Bakeresete ba bogologolo mo Baebeleng mme gape re itlwaelanye le dingwe tsa ditiragalo tsa hisitori le mafelo a batho bao ba neng ba nna mo go one. Sedirisiwa sengwe se re ka se dirisang go oketsa tsela e re tlhaloganyang dikgang tseno ka yone ke boroutšhara jwa ‘Bona Lefatshe le le Molemo’ jo bo nang le dimmapa di le dintsi le ditshwantsho.